Udhëzim
Nr. 22, datë 19.11.2014

PËr mbikËqyrjen e ojf-ve, nga organet tatimore, nË funksion tË parandalimit tË pastrimit tË parave dhe financimit tË terrorizmit

Në mbështetje të pikës 4 të nenit 102 dhe 118 të Kushtetutës, si dhe neni 41 të ligjit nr. 8788, datë 17.05.2001 “Për organizatat jofitimprurëse”, i ndryshuar, Ministri i Financave

Udhëzon:

Neni 1
Qëllimi

Ky udhëzim rregullon procedurat që ndiqen nga organet tatimore, si organ mbikëqyrës, për kontrollin e veprimtarisë së OJF-ve, me qëllim shmangien e mundësisë së përdorimit të tyre për pastrim parash apo financim terrorizmi.

Neni 2
Përkufizime

Për qëllime të këtij udhëzimi, termat e mëposhtëm kanë këto kuptime:
“Pastrim parash” është qarkullimi dhe riciklimi i parave, të cilat burojnë nga vepra penale sikurse dhe ndryshimi, transmetimi, transformimi dhe tjetërsimi i produkteve dhe i pasurive që burojnë nga vepra penale, që synojnë fshehjen e burimit të paligjshëm të origjinës, sipas kuptimit të dhënë në nenin 287 të Kodit Penal të Republikës së Shqipërisë.
“Burim i financimit” konsiderohen të ardhurat e organizatës jofitimprurëse sipas përcaktimeve të nenit 35 të ligjit nr. 8788, datë 7.5.2001 “Për organizatat jofitimprurëse”, të ndryshuar.

“Financim i terrorizmit” ka të njëjtin kuptim si në nenin 230/a deri në 230/d të Kodit Penal.
“Njësi qendrore” ka të njëjtin kuptim si në udhëzimin nr. 16, datë 16.2.2009 “Për parandalimin e pastrimit të parave dhe për të luftuar financimin e terrorizmit në sistemin e tatim-taksave”.
“Raportim rasti” është plotësimi dhe përcjellja e RAD-së, formularit në aneksin II bashkëlidhur udhëzimit nr. 16, datë 16.9.2009 të Ministrit të Financave “Për parandalimin e pastrimit të parave dhe për të luftuar financimin e terrorizmit në sistemin e tatim-taksave”.

Neni 3
Regjistrimi dhe çregjistrimi i OJF-ve

Organizatat jofitimprurëse regjistrohen në administratën tatimore, pasi kanë kryer më parë regjistrimin në gjykatë, në përputhje me legjislacionin e fushës.
Regjistrimi i organizatave jofitimprurëse bëhet në drejtorinë rajonale tatimore të juridiksionit, sipas përcaktimeve të ligjit nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar dhe udhëzimit nr. 24, datë 2.9.2008 “Për procedurat tatimore në Republikën e Shqipërisë”, të ndryshuar.
Çregjistrimi i organizatave jofitimprurëse bëhet nga gjykata sipas përcaktimeve të ligjit nr. 9920, datë 19.5.2008 “Për procedurat tatimore në Republikën e Shqipërisë”, të ndryshuar, të udhëzimit nr. 24, datë 2.9.2008 “për procedurat tatimore në Republikën e Shqipërisë”, të ndryshuar.

Neni 4
Raportimi periodik për OJF-të

Organet tatimore të juridiksionit çdo gjashtë muaj evidentojnë dhe i raportojnë “Njësisë qendrore”, strukturë përgjegjëse në DPT, sipas përcaktimeve në udhëzimin nr. 16, datë 16.9.2009 të Ministrit të Financave “Për parandalimin e pastrimit të parave dhe për të luftuar financimin e terrorizmit në sistemin e tatim-taksave”, për OJF-të që zhvillojnë aktivitet pa u regjistruar, OJF-të me status pasiv dhe OJF-të që nuk dorëzojnë deklaratat tatimore sipas përcaktimeve të legjislacionit në fuqi.

Neni 5
Mbajtja dhe administrimi i dokumentacionit

Drejtoritë rajonale tatimore të juridiksionit administrojnë në dosjet e OJF-ve të regjistruara, të gjithë dokumentacionin e themelimit, të regjistrimit, të ndryshimeve pas regjistrimit si dhe dokumentacionin tatimor të parashikuar nga legjislacioni tatimor në fuqi dhe Ligji nr. 8788, datë 7.5.2001 “Për organizatat jofitimprurëse”, të ndryshuar.
Dosjet e OJF-ve mbahen në një seksion të veçantë të arkivit së drejtorisë rajonale tatimore.

Neni 6
Kontrolli në terren i OJF-ve

Organet tatimore të juridiksionit, strukturat e kontrollit në terren, evidentojnë OJF-të që ushtrojnë aktivitet në territorin e tyre dhe kontrollojnë periodikisht regjistrimin në organin tatimor, përditësimin e të dhënave të regjistrimit, deklarimin e të punësuarve, si dhe zhvillimin e veprimtarisë ekonomike. Nëse kryhet veprimtari ekonomike nga OJF-të, ajo duhet të jetë në përputhje me nenin 4/1 dhe nenin 40 të ligjit nr. 8788, datë 7.5.2001 “Për organizatat jofitimprurëse”, të ndryshuar.

Neni 7
Kontrolli i pasqyrave financiare të OJF-ve

1. Drejtoritë rajonale tatimore të juridiksionit ngarkojnë punonjësit të specializuar dhe të trajnuar për shqyrtimin e pasqyrave financiere të OJF-ve, në varësi të numrit të OJF-ve që administrojnë, të cilët analizojnë veçanërisht, por pa u kufizuar në:
a) Burimet e financimit të OJF-së
b) Veprimtarinë ekonomike të OJF-së, nëse zhvillon veprimtari ekonomike.
c) Përdorimin e fondeve dhe mënyrën e qarkullimit të tyre.
d) Asetet e OJF-së dhe burimin e krijimit të tyre.
2. Informojnë “Njësinë Qendrore” në Drejtorinë e Përgjithshme të Tatimeve, për OJF-të që nuk kanë dorëzuar pasqyrat financiare vjetore dhe gjithashtu për masat administrative të ndërmarra ndaj tyre.
3. Për rastet e financimeve që paraqesin risk bazuar në tipologjitë e shtojcës bashkëlidhur udhëzimit nr. 16, datë 16.9.2009 të Ministrit të Financave “Për parandalimin e pastrimit të parave dhe për të luftuar financimin e terrorizmit në sistemin e tatim-taksave”, i kërkojnë strukturave përkatëse ushtrimin e kontrollit të themeluar operacional.

Neni 8
Kontrolli operacional i OJF-ve

Organet tatimore të juridiksionit, strukturat e Drejtorisë së Kontrollit Tatimor, ushtrojnë kontroll të thelluar operacional ndaj OJF-ve, sipas përcaktimit në pikën nr. 3, neni 7 të këtij udhëzimi. Gjatë kontrollit operacional duhet të mbahen parasysh sa më poshtë dhe jo vetëm:
1. Evidentimi i burimeve të financimit, marrëveshjet për grantet e përfituara, marrëveshjet për dhurimet dhe donacionet, dokumentimin e kuotave të anëtarësisë;
2. Verifikimi nëse OJF-ja realizon veprimtari ekonomike dhe nëse ka të ardhura nga kjo veprimtari;
3. Verifikimi i deklarimit pranë organit tatimor të numrit të llogarisë bankare ku i kalojnë donacionet;
4. Verifikimi i faktit nëse fondet e organizatave jofitimprurëse mbahen në llogari bankare dhe nëse transferimi apo transaksionet financiare në lidhje me këto fonde kryhen nëpërmjet sistemit bankar, në përputhje me dispozitat e legjislacionit në fuqi;
5. Kryerja e detyrave nga organi më i lartë vendimmarrës, bordi i drejtorëve, apo mbledhja e përgjithshme e anëtarëve, sipas nenit 20 të ligjit nr. 8788, datë 7.5.2001 "Për organizatat jofitimprurëse" në lidhje me:
a) Miratimin e pasqyrave financiare të paraqitura nga organi ekzekutiv;
b) Mbikëqyrjen e organizatës jofitimprurëse, me qëllim parandalimin e përdorimit të burimeve të organizatës për qëllime terroriste, në përputhje me legjislacionin në fuqi për parandalimin e pastrimit të parave dhe financimit të terrorizmit.
c) Marrëveshjet për grantet, dhurimet dhe donacionet.
6. Verifikimi nëse fondet e grumbulluara janë përdorur për qëllimin e deklaruar.
7. Nëse organizatat jofitimprurëse, që ushtrojnë veprimtari ekonomike, dhe realizojnë fitime, i përdorim ato për përmbushjen e qëllimeve të përcaktuara në statut dhe në aktin e themelimit.

Neni 9
Raportimi i rasteve të dyshimta

Organet tatimore të juridiksionit, DRT-të përkatëse i raportojnë rastet e dyshimtat të konstatuara, të përdorimit të OJF-ve për pastrim prash apo financim terrorizmi, "Njësisë qendrore" në DPT sipas përcaktimeve të udhëzimit nr. 16, datë 16.9.2009 të ministrit të Financave "Për parandalimin e pastrimit të parave dhe për të luftuar financimin e terrorizmit në sistemin e tatim-taksave".
Njësia qendrore në DPT pasi e vlerëson rastin ia përcjell atë Drejtorisë së Përgjithshme të Parandalimit të Pastrimit të Parave në përputhje me përcaktimet e nenit 18 të ligjit nr. 9917, datë 19.5.2008 "Për parandalimin e pastrimit datë parave dhe financimin e terrorizimit", i ndryshuar.
Ky udhëzim hyn në fuqi, pas botimit në Fletoren Zyrtare.

